तेरेझा बाबडें मनांतल्या मनांत चिंततालें. इतल्यांत राय गांवच्या इगर्जेची आमोरे वेली घांट एक बराबर वाजूंक लागली. आयज पयलेच फावटी तेरेझा आपल्याच घरा मुखारल्या त्या खुर्सा मुखार वचूंक कांचवेली. निमाणें सदचे भावार्थान तिणें वाती पेटयल्योच. तेरेझान घरांत वचून घरांतले दिवे पेटयले. उपरांत पांयजेलांतले सायबिणीक वाती पेटोवन तिचे मुखार दिमी मारून हात जोडले.
 "तुजी कांय चूक ना लुसी. तें आमगेल्या नशिबांतूच निर्मिलां धनयान मिस्ता. देवान दिलां तें भोगूंक जाय, ह्याच संवसारांत," तेरेझान म्हळें.
 "वर्सान वर्स जून म्हयन्यांतलो पावसाळो गोंयांत खवदळ घालता. पूण अंदूं त्या पावसान लोकागे घात केलो. सगल्यांक पावस उणो पडलो. फाटल्या शंबर वर्सांचो रिकोर्ड मोडलो. फाटले पंद्रशेंत. फकत अर्दो इंच पावस पडलो. असोच जर पावस पडलो ना जाल्यार गोंयांत दुकळ येतो म्हूण सरकारान भिरांत मांडल्या," मांय निर्शेल्या तें पळोवन लुसीन फोण्णां फोडलीं.
 मांय आनी धुवेची भासाभास चालू आसतनाच. तांचें शेजारी सुकोरीना भितर सरलें. ताणें भितर सरतांच एक खबर सांगूंक सुरवात केली.
 "मांय, तूं नेणा, आयज सोकाळीं मडगांवां शारांतू वाठारांत, पुलिसांनी चोरयां गोरवां मारप्यांचेर कारवाय केल फूंय. ही फोबोर आतांच टी. ई. चेर येयल्या. " सुकोरीनान सांगलें.
 "कित सांगोता गो बाये? " खबर आयकून जाणट्या तेरेझाक कच्च जालें.
 "पाड पोडो तेंचें. तेंकां मारून खावंक आनी कांय सांपडोलें ना मिस्ता. भाड्या बैलाक गोरवां देवा राखण म्हुणपाची. " तिच्या तोंडांतल्यान आनीक उतरां फुटलीं नात.
 थंयच्यान सुकोरीन गेलें. फायचो हुस्को तांकां जाल्लो. तितले म्हणसर तेरेझान रांदलें. आनी रोखडेंच जेवन तीं रातींची आड पडलीं. रातभर तेरेझाक न्हीद लागली ना. फाटल्या कांय दिसां सावन तांचो बांगर बैल टायगर आनी दुदाची गाय राणी शेतांत चरोवंक गेल्ले कडेन ना जाल्लीं. ही खबर तिणें पंचायतीक लेगीत कळीत केल्ली. आनी एक दीस मीस सोंपल्या उपरांत ही गजाल पाद्रीच्या कानार घाल्ली. कामधेनू ह्या सरकाराच्या येवजणे खाला तेरेझाक पोसूंक गोरवां मेळिल्लीं.
 हो आमगे मोगाचो टायगर बैल, ही आमगेली मोगाची राणी अशीं नांवां तांकां तिचे धुवेन लुसीन दवरिल्लीं.
 केन्ना ना केन्ना, हो गूट फुट्टलो, देखून तें चड आकूळ-पिकूळ जाल्लें. केन्ना ना केन्ना तरी चवकशे पासत सरकारी अधिकारी येतलेच येतले. तांकां कितें सांगपाचें? हें येवजुनूच तिचें काळीज धडधडटालें. तिका दिल्ल्या जोडप्यांतली गाबणी गाय राणी अदमासान जानेरांत व्हियेवपाची आसली.
 तीं दोगांय ना जाल्या फुडार केस जातोलो. हें चिंतुनूच तेरेझ चीप्प घामेलें. आपुणूच आपल्यो एकार एक कुशीं आरतून - परतून तिका केन्ना न्हिद लागली हें समजलेंच ना.
 कोंब्या सादार फांतोडेर तेरेझाक जाग आयली. फुटी च्याव घेवन सुकोरीनाची वाट पळोवंक ती तिश्टत रावली.
 इतल्यांत सांगलेल्या वेळार सुकोरीन पावलें. तेरेझाच्या जिवाक धादोस जालो. तशेंच कळाव ना करता, सुकोरीनाक वांगडाच घेवन तीं सोमतीच मडगांवच्या मायणा-कुडतरेच्या पुलीस चौकेर गेलीं.
 "सायब, आमी राय सावन आयल्यांय, आमगे गोरवां सांडल्याय, कॉम्पलेन दिवपाक जाय," लुसीन पुलीस हवालदाराक सांगलें.
 "मात्शी भायर बांकार बसात बाय, तोंडार मास्क घालात. तशेंच हातांत सॅनीटायझर लायात. नातर तुमी म्हाका त्रासांत घालतली. तुमकां बेगिनूच आपयता," तसोच ताणें उठून पुलीस सुरज वेळीपाक उलो मारून आपयलो.
 "वेळीप, भायर कांय बायलांक बसल्यांत. म्हज्या मतान कागाळ नोंद करचे आदीं कांय गोरवां जप्त केल्यांत, तीं तांकां दाखोवया म्हणटां हांव," हवालदारान सांगलें. सुरज वेळीपान कांयच उलय नासतना सायबाच्या उतराक पाळो दिलो. बेगोबेगो तांकां सगल्यांक घेवन पुलीस कार्यालया फाटल्यान गेलो. थंय बांदिल्लीं गोरवां पळोवन तांची निर्शेणीं जाल्ली. परत्या पांयांनीच मोन्यांनीच तीं परतलीं. उपरांत पुलीस हवालदारान तांची कागाळ नोंद करचे पयलीं खोलायेन चवकशी सुरू केली.
 "सामकेंच उदक नाका कडेन पावलें म्हणटुकूंच तुमकां पुलिसांचो उगडास येता. सत मुगे मांय," पुलीस अधिकार्यान नाखोशी उक्तायत विचारलें.
 "जरूर दिसोत म्हाका, तूं तेशे म्हुणो नाक रे पुता. मडवळाचें मडें खंय भायर काडट्टकोच खरी गिरेस्तकाय समजता. तेशे आमगे जालां. मुगे घरा कोणूच दादलो मुनीस ना. फकत हांव आनी मुगे धूव," दोळ्यांत दुकां हाडीत तेरेझान आपली काणी सांगूंक सुरवात केली.
 "तशीं तुमी कांयच भियेनाकात. आनीक कांय सुवातांचेर रेड पडपाच्यो आसात. पूण तूं मात तुजें काळीज घट धर. ही चय मांय तुमची कागाळ नोंद केल्या आमी," पुलिसान सांगलें.
 एक दीस तेरेझा सदां भशेन पोरसांत तांबडी भाजी शिंपतालें. इतल्यांत ताचे धुवेचो मोबायल वाजलो.
 "बरें सरपंच सर, थँक क्यू. " ताणें फोन बंद केलो.
 मागीर ताणें बेगोबेगा मागील दारांत वचून ताचे मांयक ती खबर दिली.
 खबर आयकून तेरेझा आवोयस म्हूण तटास जालें. तशींच तीं दोगांय वाटेक लागलीं. पावलां-पावलांची वाट माडयतना तेरेझालें मन भिरांतीन पोकरतालें.
 "नेवेस सायबिणी, मुगे गोरवां जितीं जिवीं आसल्यार पुरो गो माये. तुगे पांस फुलांनी भरता. " तिणें मनांतले मनांत आंगवण केली.
 तीं रोखडीच ते सुवातेर पावलीं. सगळो गांवचो भौस थंय जमिल्लो. ते कत्तल खान्यांतले बंद कुडींत तांबड्या रगताचो शिंवर पडिल्लो. एका कोनश्यांतल्या लोखण्यांत गायेची चरबी शिजोवन तूप तयार जातालें. जाल्यार दुस-या कुडींत पाम तेलाचे डबे दवरिल्ले. पाम तेलाचो वापर घडये गांवठी तूप करूंक जातालो अशें लोक आपले मदीं उलयताले.
 तेच कुडींत कातरिल्लीं गोरवांचीं हाडां. तांच्यो तकल्यो, कातरिल्ले पांय, कान आनी दोळे रगतान भरिल्ल्या अवयवांचीं रास (गोरवांचे कातरिल्ले कुडके) एका कोनश्याक मारिल्ले. त्या राशीचार नदर मारतानाच तेरेझाची नदर सट्ट करून एके धवे गायेच्या कातरिल्ल्या कानाचेर गेली. तिच्या कानाचेर सरकारान कात्रोवन जी. जी. कुरू केल्ली. तिणें रोखडीच बोब मारूंक सुरू केली.
 "चोरांनी... पाड पोडलेल्यांनी कातारली रे म्हुगेल्या दुदारी गायेक. माड पोडो तेंचेर. उजो लागून तेंगेल्या संवसाराक..." म्हणत व्हड किंळाच मारली.
 रोखडीच पुलीस गो-पताकाचेर वांगडी. (गोरवाचे अधिकारी) आनी कांय बायलांनी तेरेझाक सांबाळ्ळी आनी वेंगेंत घेवन तिका भायर हाडली.
 "मांय. तुज्यो भावना आमी समजूंक शकता. पूण ह्या लोकांनी फाटली कितलींशींच वर्सां गावेचें मास म्हण सांगोन बेसळ करून म्हशींच्या मास लोकांक लोकांक खावयलें. " सरपंच सुकूर डायसान तांकां समजायलीं.
 "मांय, फकत तुजेच गायेची न्हय तर पुराय साश्ट म्हालांतल्या कितल्याशाच गोरवांची तांणी कत्तल केल्या. हो बेकायदेशीर उद्देग-धंदो करपी दुबावितांचेर कडक पावलां उबारतले," पुलिसांनी लोकांक सांगलें.
 "मुगे फुडार कितें? " तिच्या दोळ्यांतल्यान बळबळींत दुकां राखली.
 "खरें मांय, मेळिल्लीं गोरवां परतीं जिती-जिवीं जायनात. तरीय पूण ते सुवातेर फकत गोरवांची कत्तल जाली ना. तर भेसळ युक्त गांवठी तूप तयार करून आमचे भलायके लागीं खेळ्ळे ते चोर. प्रशासन कारवाय करीत? करतलें घडये, पूण आमची भलायकी चरबीचें तूप खावन इबाडली ताचें कितें गंभीर जायत," कडक उतरांनी प्रशासनाच्या अधिकार्यांचेर गांवच्या पाद्र विगारान आपलो राग उद्गारलो.
 कितलोच वेळ हांगा सरता म्हळ्यार आमोरी जाली. राय इर्जेची घांट एके लयेन वाजूंक लागली. तेरेझान वगत करीनासतना कुरवांनीच खुरीस करून जेजुचो उहडीस केलो. ताचे उपकार मानले.
 "आतांच फोबार मेळ्ळ्या, तेणीं कांय आनीक गोरवां धरल्यांय फूंय. थिंगा वचून चोवयो. " घडये, आमगेलो धुवेच्या उतरांनी तिका मात्शी धाडोस आयलें.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 